|  |
| --- |
| Brancheforeningen Danske Kartofler  Agro Food Park 15  8200 Århus N  Sendt med sikker e-mail til CVR 34763852 |

Dispensation fra vaskepladsbekendtgørelsens krav om rentvandstank og spuledyser.

Ved mail af 6. oktober 2022 har Brancheforeningen for Danske Kartofler søgt om dispensation fra kravene i vaskepladsbekendtgørelsens[[1]](#footnote-1) § 4, stk. 1, nr. 2 og 3 om at jordbrugsvirksomheder m.v., der udbringer plantebeskyttelsesmidler, skal have følgende materiel til rådighed på virksomheden:

1. En tank til rent vand med tilstrækkelig kapacitet til, at de rester der ikke kan pumpes ud af sprøjten, kan fortyndes 50 gange, og

2. spuledyser til tanke, der kan indeholde sprøjtemiddel.

Der er tidligere givet dispensation fra samme krav. Denne dispensation løber frem til 1. februar 2023.

Ansøgningen er begrundet med, at det vil være en stor udfordring at eftermontere en rentvandstank på de anvendte bejdseudstyr på kartoffellæggere. Det skyldes primært, at rentvandstanken - set i forhold til sprøjtetanken - skal være uforholdsmæssig stor, for at der vil være vand nok til at rense en tank med bejdsemidler. Derudover er det nødvendigt, at montere en ekstra hydraulisk spulepumpe for at kunne spule tanken.

Ansøgningen er desuden begrundet med, at det anvendte sprøjteudstyr kun sjældent behøver grundig vask, da udstyret kun anvendes til midler med samme formål. Udstyret vaskes derfor først når alle kartofler er lagt og inden udstyret stilles væk efter endt sæson. Ansøger argumenterer, at denne rengøring kan ske på flere forskellige måder uden at der er monteret rentvandstank på udstyret.

Endelig anføres det i ansøgningen, at meget af det udstyr, der anvendes til lægning af kartofler, først udskiftes efter 15-20 år, og det derfor endnu ikke har været relevant at anskaffe nyt udstyr, der opfylder kravene i bekendtgørelsen.

**Miljøstyrelsens afgørelse**

Miljøstyrelsen vurderer, at formålet med rentvandstank og spuledyser som hjælp til en grundig rengøring til materiellet ikke er aktuelt for udstyr til bejdsning af kartofler ved lægningen, da der er tale om meget specialiseret udstyr, der som nævnt i ansøgningen kun bruges med samme middel eller samme type middel. En regelmæssig og grundig rengøring af udstyret vil derfor kun sjældent være nødvendig.

Miljøstyrelsen vurderer, at udfordringerne ved at skulle montere en rentvandstank på eksisterende udstyr til lægning af kartofler vil være uforholdsmæssigt store. Især henset til, at der vil skulle være tale om en rentvandstank af en ikke uanseelig størrelse samt montering af yderligere specialudstyr.

Miljøstyrelsen vurderer desuden, at udstyr til lægning af kartofler og bejdsning er af så speciel en type, at der er god grund til at imødekomme en ansøgning om at kunne undlade rentvandstank og spuledyser til materiellet, hvis materiellet ikke er udstyret hermed.

Miljøstyrelsen imødekommer på denne baggrund ansøgningen på følgende vilkår, jf. § 20 i vaskepladsbekendtgørelsen:

1. Dispensationen fra kravet i § 4, stk. 1, nr. 2 og 3 gælder for udstyr til lægning af kartofler med monteret bejdseudstyr, der ikke er forsynet med rentvandstank og spuledyser.

2. En kopi af denne dispensation skal forevises ved syn af bejdseudstyret og ejeren og brugeren af bejdseudstyret skal på forlangende kunne forevise dispensationen for tilsynsmyndigheden (Landbrugsstyrelsen).

3. Øvrige krav i vaskepladsbekendtgørelsen, herunder øvrige krav til rengøring, indretning af vaskepladser og til udbringning af skyllevand og andre rester, der indeholder plantebeskyttelsesmiddel, gælder fortsat.

4. Dispensationen gælder til den 1. februar 2028.

Denne afgørelse kan ikke påklages til en anden administrativ myndighed, jf. § 20, stk. 2 i vaskepladsbekendtgørelsen.

Søgsmål skal være anlagt senest 6 måneder efter, at denne afgørelse er meddelt jf. miljøbeskyttelseslovens[[2]](#footnote-2) § 101, stk. 1, 1. pkt.

Med venlig hilsen

Susanne Mandal Struve Nørgaard

Specialkonsulent

+45 29 26 16 98

sumno@mst.dk

1. Bekendtgørelse nr. 1401 af 26. november 2018 om påfyldning og vask m.v. af sprøjter til udbringning af plantebeskyttelsesmidler. [↑](#footnote-ref-1)
2. Lovbekendtgørelse nr. 100 af 19. januar 2022 om miljøbeskyttelse. [↑](#footnote-ref-2)